b'\n_START_ARTICLE_\nKK Vrijednosnice Osijek\n_START_SECTION_\nPovijest\n_START_PARAGRAPH_\n1980. godine skupina dar\xc4\x91anskih ko\xc5\xa1araka\xc5\xa1kih znalaca je osnovala "Omladinski ko\xc5\xa1arka\xc5\xa1ki klub Darda". Suosniva\xc4\x8di su bili doma\xc4\x87i igra\xc4\x8di: Dragan Vujaklija, Tihomir Mato\xc5\xa1a i Slobodan A\xc4\x91anski. Prvi predsjednik kluba je bio Tomo Savi\xc4\x8devi\xc4\x87, a trener Adam Jene. Klub se tada natjecao u Republi\xc4\x8dkoj i Me\xc4\x91uop\xc4\x87inskoj ko\xc5\xa1arka\xc5\xa1koj ligi SFRJ, ali samo sa seniorima i juniorima. _NEWLINE_U me\xc4\x91uvremenu predsjednikom kluba je postao Karolj Jano\xc5\xa1i, a treneri su bili Ivan Kova\xc4\x8d i Dragan Vujaklija. Po\xc4\x8deli su djelovati i kadeti, te je klub ja\xc4\x8dao._NEWLINE_1991., tijekom Domovinskog rata, Baranja je bila okupirana, a klub je prestao sa aktivnim radom._NEWLINE_1998., u Osnovnoj \xc5\xa1koli Darda, Renato Martinko pokre\xc4\x87e \xc5\xa1kolsku ko\xc5\xa1arka\xc5\xa1ku skupinu, okuplja biv\xc5\xa1e igra\xc4\x8de u veteransku skupinu, kre\xc4\x87e u adaptaciju terena, te se ko\xc5\xa1arka budi._NEWLINE_2004., nekada\xc5\xa1nji prvotimci kluba osnivaju "Ko\xc5\xa1arka\xc5\xa1ki klub Darda". Za predsjednika je izabran Zvonko Radan, a potpredsjednici su Alexander Hrka\xc4\x8d i Dragan Vujaklija. Seniorski tim je po\xc4\x8deo djelovati, a pokrenuta je i \xc5\xa0kola ko\xc5\xa1arke, u koju su krenula ko\xc5\xa1arka\xc5\xa1ki talentirana djeca._NEWLINE_Nedugo nakon osnutka 2004. (u prvoj sezoni), klub je pobjednik B1 lige istok, te ulazi u A2 ligu. U A2 ligi klub je zauzeo 8. mjesto. _NEWLINE_2006. godine, na godi\xc5\xa1njem skupu kluba, uprava je odlu\xc4\x8dila da \xc4\x87e klub nositi ime "KK Vrijednosnice OS Darda", jer je tvrtka "Vrijednosnice Osijek" postala glavni sponzor kluba._NEWLINE_U sezonama 2006./07. i 2007./08. seniori su pod vodstvom trenera Renata Martinka najbolja sportska skupina u Baranji, osvajaju Kup Slavonije i Baranje, naslov prvaka A2 lige Istok, te kroz kvalifikacije poku\xc5\xa1avaju u\xc4\x87i u A1 ligu, \xc5\xa1to im 2008. godine ostaje uskra\xc4\x87eno za samo jednu pobjedu._NEWLINE_U sezoni 2008./09. seniori, pod vodstvom trenera Damira Volodera, su prvaci A2 lige Istok, te kao prvaci kvalifikacijske skupine ulaze u A1 ligu._NEWLINE_U rujnu 2014. objavljeno je kako klub seli u Osijek, to\xc4\x8dnije u dvoranu Gradski vrt, te mijenja ime u KK Vrijednosnice Osijek.'